Plaasaanvalle: Landelike inwoners nou meer paraat(Argieffoto: SAPD) Daar was wél ŉ styging in die aantal plaasaanvalle wat sedert verlede jaar aangemeld is, maar AfriForum sê daar is besliste aanduidings dat potensiële slagoffers beter voorbereid hierop reageer. Die burgerregtegroep het pas sy jongste syfers oor plaasaanvalle- en moorde bekend gemaak. Van 1 Januarie tot 7 November vanjaar is 376 plaasaanvalle aangeteken en 37 moorde. Die syfer vir die vorige jaar was 366 aanvalle en 47 moorde, het Ian Cameron, hoof van gemeenskapsveiligheid by AfriForum, gesê. In Gauteng is 119 (2018: 99) aanvalle, in Noordwes 59 (2018: 58) aanvalle en in Limpopo 44 (2018: 50) aanvalle tot dusver vanjaar aangemeld. (Argieffoto) “Daar is ŉ besliste neiging dat aanvalle nie meer so lank duur as vantevore nie. Ons sien minder voorvalle waar mense gemartel word en daarmee saam sien ons dat mense begin terugbaklei,” het Cameron gesê. Plaasaanvalle is dikwels wreed, is gewoonlik goed beplan en kan ŉ geruime tyd duur, maar daar is deesdae toenemend voorvalle waar aanvallers gewond, doodgeskiet of in hegtenis geneem word tydens ŉ aanval. “Mense in landelike gebiede begin tande wys, hulle verdedig hulself en potensiële slagoffers is moontlik meer kundig oor hoe om op te tree,” het hy gesê. AfriForum het in dié stadium nagenoeg 9 900 mense wat by sy strukture geregistreer is en opleiding ontvang het. Dit wissel van spesialisopleiding tot noodhulp, hoe om ŉ misdaadtoneel te beveilig en hoe om hulp aan slagoffers te verleen. (Argieffoto: Reint Dykema) Daar is ook net-net minder as 150 plaaswagte wat deel van die organisasie vorm. Cameron het gesê strukture soos dié help baie om landelike veiligheid ŉ hupstoot te gee. Hy het gesê hoewel die regering en polisie se topbestuur hulle nie juis uitlaat oor die erns van die kwessie nie, is daar duisende polisielede op grondvlak wat met baie min hulpbronne steeds uitstekende werk in landelike gebiede doen. AfriForum sal vroeg volgende jaar ŉ meer indiepte-ontleding oor die syfer bekend maak.